Pistorius kuier in deftige kroeg | Rapport
Pistorius kuier in deftige kroeg
Die twee maande sedert sy meisie se skietdood, het Oscar Pistorius feitlik soos ’n kluisenaar geleef. Hy het vir Reeva Steenkamp ’n gedenkdiens gehou en een of twee keer gaan oefen, maar sedert sy vrylating op borgtog is hy nooit in die openbaar gesien nie. Daarom was sy familie verlig toe hy verlede Saterdagaand saam met vriende by die deftige restaurant en kroeg Buddah Ta in Fourways, Sandton, gekuier het.Pistorius is saam met vier mans wat soos lyfwagte lyk gesien. Hulle het vroegaand, voordat die klub besig geraak het, daar aangekom en reguit na ’n BBP-sitkamer gegaan.Buddha Ta is ’n luukse kroeg en restaurant met ’n moderne ontwerp en ’n reusagtige Boeddha-beeld in die binnehof. Dit is ’n gewilde uithangplek in die Design Quarter-winkelsentrum.Arnold Pisto­rius, Oscar se oom, het by navraag bevestig Oscar was daar saam met “hegte vriende en gemeenskaplike kennisse van Reeva”. “Ons is uiters verlig dat Oscar weer sosiaal begin verkeer en uitreik na mense. Hy het die laaste tyd veral moeite gedoen om sy vriende te sien en verhoudings met Reeva se vriende en familie te vestig. “Verlede Saterdagaand was ’n spesiale geleentheid om almal saam te sien.“Ons sou graag wou sien dat Oscar weer begin oefen, maar dit is duidelik dat hy steeds in diep rou is en nie in staat is om op sy loopbaan te konsentreer nie,” het Arnold gesê.“Dit is steeds vir hom baie moeilik. Hy het nog nie die voorval verwerk nie. Hy het gister weer in trane uitgebars. Hy is ’n wrak,” het Arnold gesê.Kenny Kunene, Oscar se vriend en eienaar van die sukkelende Kaapse nagklub ZAR, het beaam dat die atleet nog baie swaar kry. “Oscar probeer kop bo water hou onder moeilike omstandighede. Dit is vir hom baie moeilik,” sê Kunene.Hy wou op versoek van die Pistorius-familie niks verder sê nie.Die hooggeregshof in Pretoria het onlangs in ’n aansoek van Pistorius se regspan sy borgtogvoorwaardes verander. Hy mag nou oorsee reis en drank gebruik.Oscar was die afgelope week baie ontsteld oor uitsprake wat vroue wat hulself die Pistorians noem op sosiale media oor Steenkamp gemaak het. Die Pistorius-familie het in ’n verklaring gesê die Pistorians se uitlatings toon geen respek vir die pyn waardeur Steenkamp se vriende en familie gaan nie.Die Pistorians beskou hulself as ondersteuners van Oscar, maar hy was volgens die familie se verklaring nie van hul bestaan bewus nie omdat hy tans nie sosiale media of die media dophou nie. Toe hy van hul uitsprake hoor, was hy woedend.“Daar is nie ’n oomblik in die dag dat Oscar nie treur oor sy meisie ... nie,” lui die verklaring.“Die laaste paar weke het Oscar troos gevind deur tyd deur te bring en herinneringe te deel met baie mense wat haar liefgehad het, in plekke waar hul gedeelde herinnerings geskep is.”Oscar moet weer op 4 Junie in die hof verskyn in verband met Steenkamp se dood. Die kroeg in Buddah Ta. share: